钦定古今图书集成/明伦汇编/氏族典/第195卷 > 《廖用贤尚友录》 > 谯元
## 钦定古今图书集成/明伦汇编/氏族典/第195卷 > 《廖用贤尚友录》 > 谯元

按《后汉书谯元传》，“元字君黄，巴郡阆中人。少好学，能
说《易》《春秋》，仕于州郡。成帝永始二年，有日食之灾，乃
诏举敦朴逊让有行义者各一人。州举元诣公车对
策高第，拜议郎。后迁太常丞，以弟服去职。平帝元始
元年，日食，又诏公卿举敦朴直言。大鸿胪左咸举元
诣公车对策，复拜议郎，迁中散大夫。四年，选明达政
事能班化风俗者八人”，时并举元为绣衣使者，持节
与太仆任恽等分行天下，观览风俗，所至专行诛赏。
事未及终，而王莽居摄，元于是纵使者车，变易姓名，
间窜归家，因以隐遁。后公孙述僭号于蜀，连聘不诣。
述乃遣使者备礼征之，若元不肯起，便赐以毒药。太
守乃自赍玺书至元庐，元遂受毒药。元子瑛泣血叩
头于太守，“愿奉家钱千万以赎父死。”太守为请，述听
许之。元遂隐藏田野。建武十一年卒。明年，天下平定。
元弟庆以状诣阙自陈，光武美之，策诏本郡祠以中
牢，敕所在还元家钱。